Anexa la Proiectul de Hotărâre nr. 156/18.05.2023



REGULAMENT DE ORGANIZARE ŞI FUNCŢIONARE 
AL SOCIETĂȚII COMERCIALE PIEȚE ȘI TÂRGURI DROBETA SRL 
DIN SUBORDINEA CONSILIULUI LOCAL AL MUNICIPIULUI 
DROBETA-TURNU SEVERIN




CAPITOLUL I
DISPOZIŢII GENERALE

Art. 1.  Denumirea societății comerciale este PIEȚE ȘI TÂRGURI DROBETA SRL.
Art. 2.  (1) Societatea comercială Piețe și Târguri Drobeta SRL, persoană juridică română este o societate cu răspundere limitată de drept public și de interes local, în subordinea Consiliului Local al Municipiului Drobeta-Turnu Severin, având drept asociat unic Municipiul Drobeta-Turnu Severin, în condițiile Legii nr. 31/1990 privind societățile comerciale, republicată cu modificările și completările ulterioare, Legii nr. 273/2006 a finanțelor publice locale și OUG nr. 109/2011 actualizată, privind guvernanța corporatistă a întreprinderilor publice.
(2) Piețe și Târguri Drobeta SRL a fost înființată prin HCL nr. 126/28.04.2023 pe durată nedeterminată și a dobândit personalitate juridică la data de 04.05.2023 ca urmare a înregistrării la Oficiul Registrului Comerțului. De la data constituirii, societatea comercială a preluat activul și pasivul Serviciului Public Administrația Piețelor, Târgurilor și Oboarelor din cadrul Consiliului Local al Municipiului Drobeta-Turnu Severin, substituindu-se în drepturile și obligațiile acestuia.    
(3) Capitalul social al societății comerciale, subscris și vărsat, este de 200 lei, divizat în 20 părți sociale a câte 10 lei fiecare și aparține în totalitate asociatului unic Municipiul Drobeta-Turnu Severin. 
Art. 3. (1) Sediul social al Piețe și Târguri Drobeta SRL este situat în municipiul Drobeta-Turnu Severin, strada Piața Mircea, nr. 1A, cod 220130, județul Mehedinți.
(2) Piețe și Târguri Drobeta SRL are codul unic de înregistrare 48105885 și este înregistrată la Oficiul Registrului Comerțului de pe lângă Tribunalul Mehedinți la numărul J25/218/2023, având drept  Identificator Unic la Nivel European (EUID) nr. ROONRCJ25/218/2023.
(3) Domeniul principal de activitate al societății comerciale este închirierea și subînchirierea bunurilor imobiliare proprii sau închiriate (CAEN 6820), activitățile secundare fiind cele prevăzute în Actul constitutiv al firmei.
(4) Arhiva instituției este organizată și păstrată în conformitate cu prevederile legale în materie, în locația strada W. Mărăcineanu, nr. 1 (Piața Agroindustrială Crihala) din Drobeta-Turnu Severin.
(5) Evidența contabilă va fi organizată potrivit Legii contabilității nr. 82/1991, republicată, cu modificările și completările ulterioare.  
Art. 4. (1) Piețe și Târguri Drobeta SRL se organizează și se administrează cu respectarea prevederilor Legii nr. 31/1990 privind societățile, republicată cu modificările și completările ulterioare, și a următoarelor principii de bază:
a) Dezvoltarea durabilă și continuă;
b) Administrarea eficientă a bunurilor din patrimoniul existent;
c) Corelarea cerințelor cu resurse și posibilități;
d) Responsabilitate și legalitate;
e) Respectarea concurenței și a principiului cerere-ofertă;
f) Consultarea cetățenilor precum și a utilizatorilor de servicii;
g) Protecția și conservarea mediului natural și construit;
h) Asocierea cu persoanele juridice și a parteneriatului public-privat;
i) Adaptabilitatea serviciilor la cerințele comunităților;
j) Tarifarea echitabilă a serviciilor prestate;
k) Acces liber la documentații și informații;
l) Protejarea vieții, sănătății consumatorilor, a intereselor economice ale tuturor utilizatorilor de piață;
m) Dreptul de asociere al utilizatorilor de piață în organizații neguvernamentale pentru promovarea, apărarea și susținerea intereselor proprii;
Art. 5. (1) Patrimoniul societății comerciale este format din drepturi și obligații asupra unor bunuri aflate în domeniul public sau privat al UAT Drobeta-Turnu Severin, după caz, pe care le administrează în condițiile legii.
(2) Patrimoniul Piețe și Târguri Drobeta SRL poate fi îmbogățit și completat prin achiziții și prin preluarea în custodie sau transfer, cu acordul părților, de obiecte, materiale și alte bunuri din partea unor instituții publice centrale/locale și/sau a unor persoane juridice de drept privat ori persoane fizice. 
(3). Gestiunea patrimoniului se instituie în răspunderea personalului de specialitate cu atribuții în acest sens.
Art. 6.  (1) Societatea administrează piețele și târgul comercial din municipiu, cu respectarea prevederilor legale, în condiţii de eficiență, urmărind dezvoltarea activităţii în scopul satisfacerii nevoilor şi intereselor populației.
(2) În îndeplinirea obiectului său de activitate, Piețe și Târguri Drobeta SRL, prin personalul propriu de specialitate, desfășoară în principal următoarele activități:
a) încasează taxele stabilite pentru folosirea locurilor publice de desfacere în piețe și târguri;
b) asigură buna desfășurare a activităților/serviciilor care se desfășoară în piețe și târguri; 
c) oferirea/prestarea și ridicarea continuă a nivelului calitativ a serviciilor specifice piețelor, cu scopul îndeplinirii cerințelor și nevoilor cetățenilor municipiului Drobeta-Turnu Severin;
d) menținerea condițiilor sanitare în conformitate cu normele de igienă și sănătate publică;
e) inițiază/propune proiecte de hotărâre către Consiliul Local Drobeta-Turnu Severin pentru îmbunătățirea suportului legal al activităților privind desfășurarea comerțului în piețe și târguri;
f) face propuneri asociatului unic Municipiul Drobeta-Turnu Severin cu privire la organizarea și dezvoltarea piețelor și târgurilor, precum și amenajarea acestora, cu respectarea dispozițiilor legale;
g) asigură, pe baza contractelor încheiate, activitățile de salubrizare, reparații, revizii, dotare, întreținere, etc. necesare funcționării în parametrii legali ai societății;
h) organizează și efectuează, în conformitate cu legislația în domeniu, inventarierea generală a patrimoniului cel puțin o dată pe an, precum și în alte situații prevăzute de lege;
i) prezintă anual spre aprobare consiliului local raportul de activitate al societății, organigrama și statul de funcții al personalului contractual; 
j) organizează și controlează activitatea de PSI și protecția muncii în piețe și târg;
k) încheie contractele de închiriere, prestări-servicii, lucrări, achiziții, etc., cu respectarea dispozițiilor legale în vigoare privind achizițiile publice;
l) întocmește în condițiile legii documentația necesară privind închirierea spațiilor comerciale din clădiri, a chioșcurilor, suprafețelor de teren și meselor, țarcurilor, căsuțelor din lemn, boxelor și cuștilor, după caz, și încheie totodată în nume propriu contractele de închiriere aferente;
m) eliberează abonamente pentru ocuparea/rezervarea meselor, boxelor, locurilor, suprafețelor de pe platourile piețelor și târgului comercial către producătorii agricoli, grupurile și asociațiile de producători, persoanele fizice, persoanele fizice autorizate, întreprinderile familiale, întreprinderile individuale și societățile comerciale;
n) alte sarcini și atribuții care rezidă din actele normative în domeniul comerțului și serviciilor specifice piețelor și târgurilor.

CAPITOLUL II
STRUCTURA ORGANIZATORICĂ. ATRIBUȚII ȘI RESPONSABILITĂȚI 

Art. 7. (1) Structura organizatorică a Piețe și Târguri Drobeta SRL este stabilită de conducerea firmei şi aprobată prin hotărâre a consiliului local care aprobă organigrama și statul de funcții al personalului încadrat.
(2) În conformitate cu organigrama aprobată, Piețe și Târguri Drobeta SRL are următoarea structură organizatorică:
· director general (administrator);
· director adjunct; 
· director financiar;
· șef piață (Piața Mircea, Piața Crihala, Târg Veterani);
· compartimente funcționale: administrativ-tehnic, financiar, achiziții, IT, juridic-urmărire contracte, resurse umane, protecția muncii și PSI, marketing.
Art. 8. (1) Conducerea activităţii societății comerciale este asigurată de administratorul desemnat care îndeplinește și funcția de director general, numit pe un mandat de 5 ani.
(2) În cadrul Piețe și Târguri Drobeta SRL există personal cu funcții de conducere și personal cu funcții de execuție, conform organigramei și statului de funcții aprobate prin hotărârea Consiliului Local al Municipiului Drobeta-Turnu Severin.
Art. 9.  Personalul Piețe și Târguri Drobeta SRL este angajat în baza unui contract individual de muncă, căruia îi sunt aplicabile exclusiv prevederile legislației muncii.

Atribuțiile și responsabilitățile principale ale Directorului General (Administrator)
Art. 10. Directorul General, în calitate de administrator al societății comerciale, coordonează întreaga activitate a Piețe și Târguri Drobeta SRL și are următoarele atribuții principale: 
· să exercite administrarea generală a societății, conform prevederilor legale, Actului constitutiv și împuternicirilor conferite de Consiliul Local al Municipiului Drobeta-Turnu Severin;
· să execute angajamentele și hotărârile luate de Adunarea Generală a Asociaților;
· să numească și să revoce personalul necesar bunei desfășurări a activității, precum și să exercite autoritatea disciplinară asupra acestuia, conform structurii administrative și regulamentelor interne aprobate;
· să promoveze proiecte, planuri de lucru, etc., în vederea îmbunătățirii performanțelor serviciilor, a eficienței și eficacității societății și în general pentru îndeplinirea cu succes a acțiunilor încredințate societății;
· participă la Adunarea Generală a asociaților și prezintă la cerere rapoarte de activitate;
· participă la negocierea contractului colectiv de muncă, a cărui negociere și încheiere se desfășoară în condițiile legii, în limita mandatului conferit de Adunarea Generală a Asociaților;
· negociază în condițiile legii contractele individuale de muncă și stabilește responsabilitățile și îndatoririle personalului societății;
· încheie acte juridice în numele și pe seama societății, în limitele împuternicirilor acordate de Adunarea Generală a Asociaților;
· aprobă operațiunile de încasări și plăți, potrivit competențelor legale și ale Actului constitutiv;
· aprobă operațiunile de vânzare și cumpărare de bunuri, potrivit competențelor legale și ale Actului constitutiv;
· controlează și monitorizează respectarea legilor, a hotărârilor Adunării Generale a Asociaților şi a regulamentelor interne în vederea depistării tuturor neregulilor și ia măsuri de rezolvare a acestora pentru asigurarea unor condiţii optime şi civilizate necesare desfășurării activităţii;
· alte atribuții conferite de lege, de Actul constitutiv, de Adunarea Generală a Asociaților sau de alte dispoziții aplicabile.

	Atribuțiile și responsabilitățile principale ale Directorului Adjunct
Art. 11. Directorul adjunct are în principal următoarele atribuții și responsabilități:
· monitorizează activitatea tuturor piețelor și identifică tendințele de dezvoltare sau regres ale acestora, comunicând rezultatele directorului general; 
· verifică ca personalul contractual al firmei să își desfășoare activitatea conform fișei postului și intervine ori de câte ori constată nereguli, raportând orice eveniment directorului general;
· colaborează cu celelalte compartimente funcționale pentru rezolvarea atribuțiilor specifice;
· participă la elaborarea bugetului societății alături de personalul de specialitate;
· identifică modalități de dezvoltare a serviciilor oferite de firmă în concordanță cu tendințele actuale existente pe piață și asigură o bună imagine a firmei pe piață; 
· identifică nevoile de recrutare și participă la selecția, integrarea și dezvoltarea managementului;
· controlează respectarea Regulamentului de organizare şi funcţionare, a Regulamentului Intern şi a programului de lucru de către personalul din subordine și propune măsuri de eficientizare a activității acestuia;
· participă la programele de elaborare și actualizare a fișelor de post și evaluează activitatea personalului din subordine;
· participă la elaborarea și implementarea sistemelor de raportare și a sistemului de calitate; 
· poate îndeplini alte atribuții delegate de directorul general, prin decizie.

	Atribuțiile și responsabilitățile principale ale Directorului Financiar
Art. 12. Directorul financiar are în principal următoarele atribuții și responsabilități:
· aduce la îndeplinire prevederile Actului constitutiv al societății cu privire la evidența contabilă și registrele societății și la distribuirea rezultatelor financiare, conform atribuțiilor ce-i revin;
· să întocmească situațiile financiare anuale și să le supună aprobării Adunării Generale a Asociaților în termenul prevăzut de legea română;
· să întocmească contul de profit și pierderi, să răspundă de evidența contabil-financiară și de gestiunea din societate pe baza reglementărilor în vigoare, în domeniile financiar-contabil;
· urmărește încasarea veniturilor specifice activităților societății;  
· execută controlul financiar preventiv propriu în conformitate cu prevederile legii;
· asigură controlul operațiunilor patrimoniale efectuate la nivelul societății, procedeele de prelucrare utilizate, precum și exactitatea datelor contabile furnizate; gestionează resursele financiare necesare atingerii obiectivelor și propune variante pentru optimizarea financiară;
· poate reprezenta societatea alături de administrator (director general) acolo unde se impune, în raporturile cu autoritățile centrale și locale și, în special, cu Administrația Financiară, bancă și partenerii externi, după caz;
· asigură plata la termen a sumelor care constituie obligații ale societății față de bugetul de stat și îndeplinirea la termen a obligaţiilor față de oricare dintre creditorii societății, precum și plata cu prioritate a drepturilor salariale aferente personalului;
· coordonează și răspunde de buna organizare și desfășurare a activității personalului din subordine și stabilește sarcinile acestuia și prioritățile în executarea acestor sarcini;
· întocmește proiectul de buget semestrial și anual, în colaborare cu echipa de conducere a societății;
· asigură întocmirea lucrărilor de închidere lunară a bugetelor de venituri și cheltuieli și calcularea principalilor indicatori economico-financiari: bilanț, contul de profit și pierdere, situaţia fluxurilor de trezorerie/bancare, notele la conturile anuale, etc.;
· elaborează și supune spre aprobare raportul privind inventarierea patrimoniului, valorificarea și înregistrarea în contabilitate a rezultatelor; asigură întocmirea tuturor raportărilor solicitate de   organele administraţiei financiare și ale autorităților de control, bancare, statistică, în colaborare cu compartimentele de specialitate implicate.
· exercită alte atribuții stabilite de directorul general al societății, pentru domeniul său de activitate.

Atribuțiile și responsabilitățile principale ale șefului de piață
Art. 13.  Șeful de piață are în principal următoarele atribuții și responsabilități:
· coordonează, conduce şi îndrumă întreaga activitate desfășurată în pieţe, urmărește respectarea legislației în domeniul pieței, a regulamentelor pieței şi a dispozițiilor conducerii pentru depistarea tuturor neregulilor, ia măsuri de rezolvare a acestora, comunicând conducerii soluțiile adoptate; 
· urmărește activitatea din piață din punct de vedere al încasărilor, depunerilor gestiunii casierilor, controlează activitatea personalului şi respectarea disciplinei muncii; 
· controlează periodic activitatea de încasare conform taxelor şi tarifelor aprobate și comunică conducerii situațiile privind plățile restante, după caz; și propune directorului general măsuri pentru îmbunătățirea activităţii de control în pieţe;
· întocmește documentațiile pentru obținerea avizelor și autorizațiilor necesare în cadrul pieței, în vederea desfășurării serviciilor și activităților societății
· întocmește referatele privind oportunitatea închirierii de spații și referatele de necesitate privind bunurile și materialele necesare desfășurării activității în piață și le supune aprobării conducerii; 
· urmărește folosirea şi exploatarea rațională a clădirilor, instalaţiilor, dotărilor, mijloacelor fixe şi obiectelor de inventar, coordonează mișcarea acestora de la un loc de folosință la altul;
· urmărește şi verifică modul de exploatare a cântarelor pe piață, predarea şi primirea acestora, stabileşte împreună cu conducerea necesarul de mijloace de măsurare, ia măsuri de reparare şi întreținere a acestora în colaborare cu compartimentul administrativ-tehnic;
· coordonează activitatea de control în pieţe și prezintă directorului general constatările efectuate şi măsurile stabilite; 
· controlează desfăşurarea activităţii de curățenie, dezinsecție și deratizare la nivelul pieței;  
· exercită alte sarcini stabilite de conducerea societății, pentru domeniul său de activitate.

Atribuțiile și responsabilitățile principale compartimentului administrativ-tehnic
Art. 14. Compartimentul administrativ-tehnic se subordonează directorului general este condus de un șef compartiment administrativ-tehnic și colaborează cu toate compartimentele din cadrul societății. Compartimentul are următoarele atribuții specifice:
· asigură coordonarea şi conducerea întregii activităţi a personalului din subordine, informându-l cu privire la deciziile conducerii; supervizează activitatea personalului din subordine; 
· repartizarea personalului din subordine pe sectoarele de activitate, conform graficelor de lucru și întocmirea foilor colective de prezență;
· asigură buna organizare a lucrărilor de întreținere, curățenie, dezinsecție și deratizare, a celor de utilizare şi evidență a mobilierului, a instalaţiilor aferente imobilului, mijloacelor fixe şi obiectelor de inventar aflate în dotarea societății;
· asigură realizarea lucrărilor de investiţii aprobate sau de reparații curente, repararea şi întreținerea instalaţiilor, celorlalte mijloace fixe şi a obiectelor de inventar;
· controlează modul de folosire a bunurilor şi ia măsuri pentru întreținerea şi reparare a acestora, propune scoaterea din inventar a bunurilor uzate pe care le valorifică, după aprobare, potrivit dispozițiilor legale;
· propune şi urmărește îndeplinirea măsurilor luate cu privire la casarea, declasarea sau transmiterea bunurilor, întocmind documentele necesare; 
· urmărește existența şi executarea contractelor pentru energie electrică, apă, gaze naturale şi diverse prestări de servicii și efectuează citirile lunare a aparatelor de măsură și control;
· propune conducerii măsuri pentru buna gospodărire a energiei electrice, combustibililor, apei, gazelor naturale şi a altor materiale de consum; 
· propune efectuarea investițiilor și reparațiilor la imobile, instalațiile şi mijloacele fixe aflate în administrare și care sunt necesare bunei funcționări a societății, urmărește realizarea lucrărilor respective, participă la efectuarea recepției acestora, conform deciziilor conducerii;
· participă la elaborarea documentației tehnice necesare contractării lucrărilor de investiţii sau reparații necesare pe punctele de lucru ale societăți; 
· asigură cadrul organizatoric privind organizarea licitațiilor publice pentru închirierea de locuri, spații și/sau servicii necesare desfășurării activității societății;
· exercită alte sarcini stabilite de conducerea societății sau care rezidă din legislația în vigoare, pentru domeniul său de activitate.

Atribuțiile și responsabilitățile principale compartimentului achiziții
Art. 15. Compartimentul achiziții se subordonează directorului general este condus de un șef compartiment achiziții și colaborează cu toate compartimentele din cadrul societății. Compartimentul achiziții are următoarele atribuții specifice:
· solicită atât personalului de conducere, cât și compartimentelor societății, necesarul de lucrări, servicii și produse, cu justificarea necesității și oportunității acestora, propuse pentru anul calendaristic;
· pe baza necesarului de lucrări, servicii și produse, întocmește programul anual al achizițiilor pe care-l propune spre aprobare directorului general;
· în baza referatelor de necesitate și, după caz, a cerințelor tehnice/caietelor de sarcini identifică și alege produsele, serviciile și lucrările conforme cu necesitățile prezentate în referate și trimite notificări operatorilor economici ofertanți cu privire la acceptarea/respingerea ofertelor transmise;
· efectuează consultarea pieței de pe platforma electronică de achiziții, efectuează achiziții directe și participă la evaluarea ofertelor depuse în vederea atribuirii contractelor de achiziții:
· finalizează cumpărările directe, ține evidența acestora și arhivează documentele justificative;
· asigură corespondența cu operatorii economici ofertanți și cu instituțiile de control ale achizițiilor;
· emite puncte de vedere în rezolvarea contestațiilor, reclamațiilor și sesizărilor ce îi sunt repartizate, în colaborare cu compartimentul juridic-urmărire contracte;
· exercită şi alte sarcini stabilite de conducerea societății sau care rezidă din legislația în vigoare, pentru domeniul său de activitate.

Atribuțiile și responsabilitățile principale compartimentului resurse umane
Art. 16. Compartimentul resurse umane se subordonează directorului general și colaborează cu toate compartimentele din cadrul societății și are în principal următoarele atribuții:
· întocmește documentele necesare pentru aprobarea organigramei, a numărului de personal și a statului de funcții al societății și îl prezintă directorului societății în vederea depunerii spre aprobare la Consiliul Local;
· asigură încadrarea în numărul de personal stabilit potrivit organigramei și statului de funcții aprobate și asigură întocmirea și actualizarea bazei de date;
· întocmește lucrările necesare pentru angajarea, avansarea, trecerea sau mutarea în cadrul altui compartiment, încetarea contractului individual de muncă pentru personalul încadrat al societății;
· înregistrarea personalului nou angajat și a modificărilor intervenite în activitatea celui existent în Registrul General de Evidență a Salariaților în Format Electronic;
· întocmește, completează și ține evidența dosarelor personalului angajat al societății, asigurând confidențialitatea datelor cuprinse în acestea;
· eliberează titularului dosarului, la cerere, copii ale actelor existente la dosar;
· ține evidența sancțiunilor disciplinare aplicate personalului încadrat;
· gestionează fișele de evaluare a performanțelor profesionale individuale pentru personalul încadrat cu contract individual de muncă;
· gestionează programarea concediilor de odihnă și efectuarea acestora, acordarea și evidența altor categorii de concedii;
· eliberează adeverințe privind calitatea de salariat, la solicitarea angajaților;
· răspunde de depunerea în termen a dosarelor de pensionare pentru limită de vârstă și invaliditate de către angajații care îndeplinesc condițiile prevăzute de lege;
· răspunde de rezolvarea cererilor, reclamațiilor și sesizărilor care revin în competența compartimentului;
· îndeplinește alte atribuții date de către directorul general, care, prin natura lor sunt de competența sau se încadrează în atribuțiile compartimentului.

Atribuțiile și responsabilitățile principale compartimentului IT
Art. 17. Compartimentul IT se subordonează directorului general și directorului adjunct, colaborează cu toate compartimentele din cadrul societății și are următoarele atribuții:
· asigura buna funcționare a sistemului informatic al societății, precum și a legăturii acestuia cu alte sisteme informatice;
· stabilește necesitățile de tehnică de calcul și program ale compartimentelor societății și propune achizițiile necesare;
· propune achiziționarea de consumabile pentru calculatoare, în baza evaluării solicitărilor formulate în scris de compartimente;
· participă în calitate de consultant tehnic în informatică, la selecțiile de oferte sau licitațiile organizate pentru achizițiile de tehnică de calcul (hardware și software);
· asigură respectarea prevederilor legale privind publicarea de date și protecția de date personale;
· participă împreună cu furnizorii de programe software la implementarea programelor informatice;
· asigură administrarea bazelor de date, realizează și actualizează conținutul paginii web a societății, cu concursul compartimentelor de specialitate din cadrul societății;
· întreține și depanează din punct de vedere hardware rețelele de calculatoare și internet;
· instalează și menține în bună funcționare sistemele de operare pe computerele aflate în dotarea compartimentelor;
· asigură îndrumarea de specialitate a personalului care folosește programe agreate de Ministerul de Finanțe, Ministerul Muncii, Casa de Asigurări de Sănătate, etc.;
· asigură comunicarea și relațiile de lucru între societate și agenții economici și instituțiile/autoritățile statului, din punct de vedere informatic;
· îndeplinește alte atribuții date de către directorul general, care, prin natura lor sunt de competența compartimentului IT;

Atribuțiile și responsabilitățile principale compartimentului juridic urmărire contracte
Art. 18. Compartimentul juridic urmărire contracte se subordonează directorului general și directorului adjunct, colaborează cu toate compartimentele din cadrul societății și are în principal următoarele atribuții:
· asigură cunoașterea, aplicarea și respectarea legii în cadrul societății;
· împreună cu compartimentele de specialitate, participă la întocmirea/perfectarea contractelor necesare desfășurării activității societății;
· reprezintă pe bază de delegație societatea angajatoare în fața instanțelor judecătorești, parchetului, notarului public și în alte raporturi cu persoane fizice și juridice;
· redactează cererile de chemare în judecată, întâmpinări, cereri reconvenționale, concluzii, cereri pentru formularea căilor de atac, cereri de executare silită, alte cereri cu caracter juridic necesare în fața instanțelor de judecată;
· urmărește cursul dosarelor și soluția pronunțată;
· urmărește apariția actelor normative, ține evidența acestora și semnalează conducerii societății sarcinile ce revin potrivit acestor reglementări;
·  rezolvă în termen util cererile, reclamațiile, sesizările sau plângerile repartizate, asigurând aplicarea corectă a dispozițiilor legale;
· întocmește și vizează de legalitate deciziile emise de directorul general al societății, întocmește proiectele de hotărâre AGA cu înscrisurile aferente – expuneri de motive, anexe, etc;
· asigură asistența juridică compartimentelor de specialitate ale societății, acolo unde se impune;
· avizează pentru legalitate contractele încheiate de instituție, precum și alte acte cu caracter juridic;
· colaborează la întocmirea proiectelor de hotărâri ale Consiliului Local, regulamentelor proprii, proceduri, precum și ale altor acte cu caracter normativ;
· la cererea conducerii, participă la ședințe/lucrări/teme de lucru și prezintă puncte de vedere cu caracter juridic în vederea soluționării problemelor semnalate;
· îndeplinește alte atribuții care prin natura lor sunt de competența compartimentului juridic.

Atribuțiile și responsabilitățile principale compartimentului protecția muncii și PSI
Art. 19. Compartimentul protecția muncii și PSI, prin cadrul tehnic desemnat, se subordonează directorului general și directorului adjunct, colaborează cu toate compartimentele din cadrul societății și are în principal următoarele atribuții:
· identificarea și propunerea spre aprobarea conducerii a atribuțiilor și răspunderilor în domeniul securității şi sănătății în muncă pentru întreg personalului angajat, corespunzător funcţiilor exercitate;
· verificarea şi aplicarea de către toţi salariații a măsurilor prevăzute în planul de prevenire şi protecţie, precum şi a atribuţiilor şi responsabilităților ce le revin în domeniul securității şi sănătății în muncă și a protecției împotriva incendiilor, așa cum au fost stabilite prin fișele de post; 
· elaborarea tematicilor pentru toate fazele de instruire, informarea şi instruirea tuturor salariaților în domeniul securității şi sănătății în muncă şi verificarea cunoașterii şi aplicării de către salariați a informaţiilor primite; 
· informează angajatorul, în scris, asupra deficiențelor constatate în timpul controalelor efectuate la locul de muncă pe linie SSM și PSI şi propune măsuri de prevenire şi protecţie. Participă la cercetarea evenimentelor conform competențelor prevăzute în normele legale;  
· identifică echipamentele individuale de protecţie necesare pentru posturile de lucru din societate şi întocmește necesarul de dotare a lucrătorilor cu echipament individual de protecţie;
· întocmește fișele individuale de protecția muncii la angajare și instructajul general de protecția muncii noilor angajați;
· asigură şi răspunde de activitatea pe linie P.S.I., sens în care: planifică activitatea de prevenire şi stingere a incendiilor din cadrul unităţii; organizează activitatea de apărare a incendiilor; controlează modul de respectare a măsurilor de prevenire şi stingere a incendiilor; acordă asistenţă tehnică de specialitate în situațiile critice; monitorizează activitatea de prevenire şi stingere a incendiilor;
· asigură dotarea cu materiale necesare stingerii incendiilor și procedează la verificarea periodică a existenței punctelor de primă intervenție, în colaborare cu șeful de piață; 
· asigură elaborarea şi actualizarea planului de prevenire şi stingere a incendiilor, pentru toate punctele de lucru și asigură elaborarea de instrucţiuni proprii pentru completarea şi/sau aplicarea reglementărilor de prevenire şi stingere a incendiilor, ținând seama de particularitățile activităţilor desfășurate în sectorul de piață, precum şi ale locurilor de muncă/posturilor de lucru; 
· urmărește realizarea măsurilor dispuse de către inspectorii SSM și/sau ISU ce verifică activitatea în domeniu, cu prilejul vizitelor de control, precum și modul de derulare a contractelor încheiate cu executanții de lucrări în conformitate cu clauzele care s-au stipulat între părţi;
· îndeplinește orice alte atribuții care prin natura lor sunt de competența compartimentului.

Atribuțiile și responsabilitățile principale compartimentului marketing
Art. 20. Compartimentul marketing este subordonat directorului general și directorului adjunct și are în principal următoarele atribuții:
· răspunde de realizarea eficientă a tuturor activităţilor cuprinse în sfera cercetărilor de marketing și de piață;
· elaborează strategia de realizare a cercetărilor de marketing și stabileşte mijloacele concrete de realizare a acestora, cu aprobarea conducerii societății;
· propune și supune spre aprobarea conducerii modalitatea de elaborare a materialelor publicitare pentru promovarea imaginii societății;
· menținerea de relații de colaborare cu furnizorii și atragerea de noi sponsori/investitori pentru eficientizarea activităţii și obținerea de venituri suplimentare;
· monitorizarea măsurii în care serviciile oferite de societate îndeplinesc cerințele de calitate și satisfac standardele clienților și remedierea deficiențelor constatate în acest domeniu;
· fundamentează cheltuielile necesare cercetărilor de marketing, propunând conducerii aprobarea cheltuielilor necesare compartimentului de marketing;
· analizează evoluția tuturor variabilelor de marketing în vederea elaborării de previziuni pe termen scurt, mediu și lung și elaborează previziuni pe termen scurt, mediu și lung pentru toate sectoarele de activitate ale societății; 
· prin delegarea de sarcini, poate reprezenta societatea faţă de furnizori, clienți, media, persoanele și organizațiile cu care intră în contact în interes de serviciu;
· fundamentează strategii în vederea elaborării programelor și planurilor de modernizare a piețelor și de îmbunătățire a serviciilor;
· elaborează strategii în vederea îmbunătățirii calității serviciilor oferite și analizează eficiența cercetărilor de marketing realizate și formulează propuneri și modalități de perfecționare a lor;
· îndeplinește orice alte atribuții care prin natura lor sunt de competența compartimentului.

 CAPITOLUL III
TIPUL PIEŢELOR ŞI CATEGORIILE DE MĂRFURI COMERCIALIZATE

Art. 21.  Comerțul poate fi desfășurat în piețe, precum și în perimetre teritoriale delimitate de primăria municipiului, special amenajate pentru desfășurarea unor activități de comerț cu amănuntul sau prestări de servicii, cu respectarea următoarelor cerințe:
a) Ansamblul fiecărei piețe se constituie dintr-un platou acoperit sau descoperit, dimensionat în raport cu un anumit număr de locuri de vânzare pentru producători și comercianți, precum și unde este cazul, cu structuri de vânzare exploatate, pe bază de contracte de închiriere de către persoane fizice autorizate sau persoane juridice;
b) Platoul pieței este o platformă asfaltată/betonată/mozaicată, cu posibilități de controlare a mărfurilor și produselor care intră în piață, cu utilități, dotare și echipare corespunzătoare desfacerii mărfurilor, instalații sanitare, electrice, de apă potabilă și canalizare, mobilier specific, copertine, punct cu mijloace esențiale pentru PSI, punct de colectare a deșeurilor rezultate din activitatea comercială, grup sanitar, etc.;
c)  Mobilierul de comercializare a mărfurilor aflat în dotarea piețelor este realizat din mese de beton mozaicat, fixate pe schelet metalic sau postament din beton, având prevăzute sub blaturi spații de păstrare a mărfurilor, cu posibilități de aerisire, închidere și protecția acestora, după caz. Ca urmare a programelor de modernizare/dotare, conducerea societății poate aproba achiziționarea și amplasarea în incinte și a altui tip de mobilier de comercializare, cu caracteristici superioare față de cel existent;
d) În funcție de specificul fiecărei piețe și a produselor ce se comercializează, prin grija Piețe și Târguri Drobeta SRL se va proceda la sectorizarea pe grupe de produse, astfel încât să se asigure relații compatibile de vecinătate, cu asigurarea de utilități și dotări adecvate. Pentru piețele cu profil agroalimentar, spațiile oferite pentru comercializarea produselor de uz gospodăresc nu pot depăși 10% din suprafața platoului, conform dispozițiilor legale în materie;
e) Comercializarea laptelui și a produselor lactate se face doar în spațiile destinate acestui scop, cu asigurarea condițiilor de igienă conform normelor legale;
f) În cadrul târgului comercial este asigurat un sector distinct, dotat corespunzător, destinat vânzării animalelor mici, a celor de companie, păsărilor de curte și altor zburătoare;
g) În spații special amenajate se vor crea condiții conform normelor de igienă în vigoare pentru vânzarea de produse și mărfuri alimentare specifice: carne, preparate din carne, pește proaspăt și congelat, ouă, brânzeturi, conserve și semiconserve de orice fel, legume-fructe, flori și pomi fructiferi, cereale, produse apicole, etc.
Art. 22. Piețe și Târguri Drobeta SRL deține în administrarea sa următoarele pieţe și târguri permanente: 
a) Piaţa Agroalimentară Mircea, situată în municipiul Drobeta-Turnu Severin, strada Piața Mircea, nr. 1A, compusă din:
- Tronson I, cu destinația comercializării legumelor, sectorizat distinct pentru vânzarea legumelor de către producători și persoane juridice și a cerealelor (făină, mălai, tărâțe și șroturi) și sector ceaiuri și plante medicinale. Tronsonul include și spațiile administrative, magazii și boxe ale serviciului public, post de poliție, spații destinate comercializării cărnii și a produselor din carne, spații pentru prepararea și comercializarea altor produse alimentare, chioșcuri cu destinația comercializării florilor de seră și grădină, punct de colectare deșeuri, precum și locuri de amplasare a unor aparate/dozatoare de lapte/băuturi calde și altele. 
- Tronson II, destinat comercializării fructelor, legumelor, brânzei, laptelui şi a altor produse lactate, ouălor, mierii de albine şi produselor apicole, florilor, semințelor, cerealelor, altor produse agroalimentare şi articolelor de uz gospodăresc realizate de mica industrie sau de micii meșteșugari, ca şi a unor articole nealimentare de cerere curentă. Tronsonul include și spații comerciale pentru comercializarea cărnii și a produselor din carne, produselor de patiserie, produselor conservate, pește și produselor din pește, locuri de amplasare a unor aparate/dozatoare de lapte/băuturi calde și altele, spațiu pentru farmacie umană, spațiu pentru produse fito-sanitare, punct de control sanitar-veterinar, alte spații administrative, magazii și boxe;
- boxe pentru comercializarea pepenilor, a pomilor fructiferi și arbuștilor ornamentali, a florilor de grădină și seră. 
- spațiile cuprinse în perimetrul dintre tronsonul I și tronsonul II al Pieței Mircea.
b) Piaţa Agroindustrială Crihala, situată în municipiul Drobeta-Turnu Severin, strada Walter Mărăcineanu, nr. 1, este piață mixtă, cu destinația comercializării către populație a fructelor, legumelor, florilor, semințelor, cerealelor, ouălor, mierii de albine şi produselor apicole, altor produse agroalimentare şi articolelor de uz gospodăresc, produse/mărfuri privind mica industrie sau realizate de micii meșteșugari, ca şi a unor articole nealimentare de cerere curentă. Incinta pieței dispune de chioșc autorizat pentru comercializarea brânzei, laptelui şi a altor produse lactate, de chioșc pentru comercializarea peștelui, de spații și chioșcuri pentru desfășurarea comerțului cu produse gospodărești și industriale, precum și de locuri pentru amplasarea unor aparate/dozatoare de lapte/băuturi calde și altele. Piața include birouri administrative, magazii, boxe, precum și un punct de control sanitar-veterinar, toaletă publică și post de poliție.
c) Târgul Comercial Veterani, situat în Drobeta-Turnu Severin, strada Veterani, nr. 57, cu sectorizare distinctă în funcție de natura bunurilor și mărfurilor comercializate, cuprinde sectorul de piață comercializare legume și fructe, sector pentru comercializare animale mici, păsări de curte și a altor zburătoare, sector de alimentație publică, sector comercializare mărfuri noi și de ocazie și a articolelor meșteșugărești și de uz gospodăresc și sectorul prezentare și vânzare autovehicule. Târgul comercial dispune de chioșc cu destinația comercializării laptelui, produselor lactate și ouălor, de locuri de amplasare a unor aparate/dozatoare de lapte/băuturi calde și altele, un birou administrativ, toaletă publică, post de poliție, magazie și căsuțe din lemn.
d) Piața Crișan, situată în municipiul Drobeta-Turnu Severin, strada Crișan, nr. 80A, cu destinația comercializării către populație a fructelor, legumelor, laptelui și produselor lactate, cărnii și produselor din carne, ouălor, produselor apicole, peștelui, florilor, semințelor, panificație și patiserie, cerealelor, a unor articole de uz gospodăresc realizate de mica industrie sau mici meșteșugari, produse industriale, precum și locuri de amplasare a unor aparate/dozatoare de lapte/băuturi calde și altele.
e) Piața Schela, situată în municipiul Drobeta-Turnu Severin, cartier Schela, cu destinația comercializării către populație a fructelor, legumelor, laptelui și produselor lactate, cărnii și produselor din carne, ouălor, produselor apicole, peștelui, florilor, semințelor, cerealelor, precum și a unor articole de uz gospodăresc realizate de mica industrie și/sau meșteșugărească, produse industriale, etc.
Art. 23. (1) Funcţionarea pieţelor și târgului comercial este zilnică, în tot cursul anului, conform orarului stabilit de conducerea Piețe și Târguri Drobeta SRL.
(2) Programul de funcționare poate fi redimensionat în zilele declarate drept sărbători legale, în acest caz programul urmând a fi stabilit și afișat prin grija conducerii Piețe și Târguri Drobeta SRL.
Art. 24.  (1) Piețele și târgul comercial au următoarea sectorizare:
a) Piața Agroalimentară Mircea are o suprafață totală de 3.350 mp, în cele două tronsoane fiind amplasate un număr de 300 mese dintre care un număr de 240 sunt alocate producătorilor agricoli;
b) Piața Agroindustrială Crihala are o suprafață de 5.100 mp și un număr de 255 mese dintre care 161 mese sunt alocate producătorilor agricoli. Piața agroindustrială dispune de 30 chioșcuri pentru comercializarea produselor alimentare, agricole, de uz gospodăresc și industriale, după caz, în funcție de solicitări;
c) Piața Crișan are o suprafață totală de 360 mp și un număr de 15 mese;
d)  Piața Schela are o suprafață totală de 350 mp și un număr de 2 mese. Mesele amplasate în incintă variază în funcție de numărul solicitanților, prin redistribuire de la alte piețe;
e) Târgul Comercial Veterani are o suprafață de 12.400 mp fiind sectorizat astfel:
· Sector vânzări auto: 40 locuri;
· Sector comercializare animale mici, păsări de curte și alte zburătoare: 8 mese;
· Sector comercializare legume-fructe: 90 mese, inclusiv chioșc comercializare brânzeturi-lactate;
· Sector alimentație publică: 8 locuri;
· Sector comercializare mărfuri noi și de ocazie: 
· Curtea 1: 178 locuri și 147 mese sub cupolă, 11 chioșcuri, 5 căsuțe de lemn; 
· Curtea 2: 113 locuri.
(2) Numărul de mese, locuri și suprafețe din piețe și târguri poate fi redimensionat în funcție de necesități și solicitări. 
Art. 25. Comerțul în zonele publice se desfășoară doar în perimetrul piețelor agroalimentare şi târgului comercial, obiective amenajate şi dotate conform specificului fiecărei activităţi în parte, având asigurate utilitățile generale, precum şi în alte perimetre teritoriale determinate prin dispoziție a primarului, special amenajate pentru desfăşurarea unor activităţi de comerţ cu amănuntul sau prestări de servicii.
Art. 26. Cu ocazia organizării unor evenimente locale, în baza hotărârii consiliului local sau a dispoziției primarului, Piețe și Târguri Drobeta SRL poate organiza și pieţe volante. Piața volantă constituie o structură de vânzare a bunurilor și mărfurilor comercializate în piețe și târguri având utilitățile asigurate și destinate exercitării comerţului cu amănuntul şi prestării de servicii către consumatorul final.
Art. 27. (1) Piețele asigură servicii care facilitează desfăşurarea de activităţi comerciale în condiţii optime, în spații dimensionate în funcţie de numărul locurilor de vânzare şi de tipul de piaţă, după cum urmează:
a) spații pentru depozitarea mărfurilor şi ambalajelor;
b) punct de control sanitar-veterinar;
c) spaţii pentru păstrarea şi închirierea cântarelor şi a echipamentelor de protecţie;
d) locuri pentru amplasarea cântarelor de control;
e) bazine compartimentate pentru spălarea legumelor şi fructelor;
f) fântâni cu jeturi de apă potabilă, amplasate pe platou, sau alte surse de apă potabilă;
g) punct sanitar de prim ajutor;
h) birou administrativ;
i) spaţii pentru păstrarea materialelor de întreținere şi curățenie;
j) punct de colectare a deșeurilor rezultate din activități comerciale;
k) spații pentru parcare temporară a autovehiculelor în vederea descărcării mărfurilor;
l) punct cu mijloace de primă intervenție pentru P.S.I.;
m) sistem de supraveghere și monitorizare video a incintei și perimetrului piețelor.  
n) WC-uri publice.
(2) În funcție de necesitățile și solicitările apărute, ca urmare a modernizării piețelor și în raport de posibilități, societatea comercială va realiza/presta și alte servicii/activități, în baza atribuțiilor conferite prin actul constitutiv.
Art. 28. (1) Comercializarea produselor nealimentare noi, uzate sau recondiționate şi a produselor alimentare preambalate sau ambalate, în structuri de vânzare cu locație fixă sau temporară din zonele publice este permisă cu respectarea următoarelor cerințe:
-  asigurarea condițiilor de păstrare cerute de producător pentru a se menţine caracteristicile inițiale ale produselor şi a se preveni perisabilitatea accelerată a acestora;
-  asigurarea condițiilor impuse de normele sanitare și pentru protecția mediului;
-  asigurarea condițiilor legale pentru produsele industriale de a fi probate sau verificate;
-  respectarea condițiilor de amplasament stabilite de autoritatea publică locală.
(2) Activitatea de alimentație publică în incinta piețelor și târgului comercial va fi permisă doar în unitățile specializate și clasificate potrivit legii, cu respectarea normelor igienico-sanitare.
Art. 29. Utilizatorii pieţelor şi târgurilor sunt:
-  persoane juridice care desfășoară activităţi de comercializare cu amănuntul a produselor;
- întreprinderile familiale, întreprinderile individuale, persoanele fizice autorizate, inclusiv micii meșteșugari;
- producătorii agricoli individuali, grupurile / asociațiile de producători care îşi comercializează propriile produse agricole şi agroalimentare.
-  persoane fizice care îşi vând ocazional bunuri proprii în pieţe și târguri.

CAPITOLUL  IV
DISPOZIȚII PRIVITOARE LA PROCEDURA DE ÎNCHIRIERE A SPAȚIILOR COMERCIALE ȘI DE REZERVARE A MESELOR/LOCURILOR DIN PIEȚE ȘI TÂRGURI 

Art. 30.  (1) Închirierea spațiilor comerciale disponibile în pieţe și târguri se realizează prin licitație publică, cu respectarea prevederilor legale în vigoare la data licitației. 
(2) După 15 zile calendaristice de la publicarea anunțului de închiriere într-un cotidian național, comisia de licitație desemnată organizează licitație publică deschisă sau licitație publică ”cu strigare”, în ziua de joi, orele 11,oo, la sediul central al societății. 
(3) Dosarele pentru licitațiile publice cu strigare, cât și ofertele în plic sigilat pentru licitațiile deschise se depun cu cel puțin 24 de ore înainte de data organizării licitației, la sediul social din strada Piața Mircea, nr. 1A, până la data limită și ora de depunere menționate în anunț.
(4) Dacă până la expirarea termenului limită de depunere a ofertelor nu se depun cel puțin 2 oferte pentru spațiul publicat, comisia de licitație are obligația de a relua procedura de atribuire a spațiului supus închirierii, ori de câte ori există solicitări pentru bunul imobil care urmează a fi închiriat, fără a mai fi necesară publicarea unui anunț.
Art. 31. (1) Licitațiile pentru închirierea de spații comerciale organizate de Piețe și Târguri Drobeta SRL sunt de regulă de tipul „licitație publică cu strigare”, spațiile licitate atribuindu-se după regula licitării în 3 pași/strigări pentru fiecare ofertant.
(2) În situaţia în care la licitația publică cu strigare nu sunt prezenți cel puţin 2 ofertanți, licitația nu va avea loc și va fi dispusă amânarea ei, aceasta urmând a avea loc în fiecare zi de joi, până la adjudecare, respectând condiția participării a minim 2 ofertanți. Dacă după 2 participări la licitație nu sunt prezenți cel puțin 2 ofertanți, la a treia participare spațiul va fi atribuit singurului ofertant participant.
Art. 32. (1) Persoanele fizice sau juridice care doresc ocuparea pe o perioadă determinată de o lună calendaristică a unor mese/locuri/suprafețe în piețe și târguri, vor depune o cerere la sediul Piețe și Târguri Drobeta SRL, în perioada 25 – 30/31 a lunii anterioare eliberării abonamentului. Solicitanții vor anexa la cerere documentele legale (atestat de producător, carnet de comercializare, certificat de înregistrare, CI/BI, etc.). Abonamentul este valabil doar până în ultima zi a lunii solicitate.
(2) La data solicitării, utilizatorii sunt obligaţi să achite întreaga valoare a abonamentului și a mesei/locului/suprafeței ocupate, în caz contrar vor putea utiliza mesele/locurile disponibile, prin aplicarea taxei zilnice forfetare.
(3) Producătorii agricoli și comercianții unor produse de sezon (pepeni verzi, cartofi, varză albă, răsaduri, roșii prin programe guvernamentale cu finanțare nerambursabilă, etc.) care beneficiază de rezervare pe masă/loc/suprafață de comercializare în condițiile alin. (1) și alin. (2) vor putea solicita întocmirea/prelungirea abonamentului pentru o perioadă de maxim 15 zile (1-15 ale lunii solicitate) în vederea lichidării cantităților de produse supuse comercializării, cu achitarea anticipată a taxelor percepute pentru perioada solicitată. 
Art. 33. (1)  Persoanele fizice sau juridice  care doresc ocuparea unor mese/locuri/suprafețe în piețe și târguri în decursul unei luni calendaristice, pot depune o cerere la sediul Piețe și Târguri Drobeta SRL, cu menționarea perioadei din luna respectivă și cu anexarea la cerere a documentelor legale de comercializare. Abonamentul este valabil până în ultima zi a lunii pentru care s-a formulat solicitarea.
(2) La data solicitării, utilizatorii sunt obligaţi să achite întreaga valoare a abonamentului, în caz contrar aceștia vor achita mesele disponibile prin aplicarea taxei zilnice forfetare.
Art. 34. Continuitatea rezervării lunare a meselor/locurilor/suprafeţelor se asigură doar prin prezentarea solicitanților în intervalul 25-30/31 al fiecărei luni, cu plata tuturor taxelor aferente la data depunerii cererii.
Art. 35. (1) Prin excepție, în situaţia neeliberării în termen a atestatului de producător de către primăriile emitente, în vederea păstrării rezervării meselor/boxelor, se acceptă o întârziere de 5 zile la eliberarea abonamentelor, cu obligaţia plăţii taxei forfetare.
(2) Prin excepție de la regula valabilității lunare a abonamentului, în situația existenței unor cereri obiective din partea utilizatorilor referitoare la rezervarea unor mese/locuri/suprafețe pentru o perioadă de până la 6 luni, conducerea societății poate aproba rezervarea acestora pentru perioada solicitată în vederea comercializării produselor proprii, cu achitarea anticipată a taxelor percepute pentru întreaga perioada aprobată. 
Art. 36. În cazul în care masa, locul, suprafața nu este ocupat/ă de titularul abonamentului până la ora 0830 în oricare zi de valabilitate a abonamentului, masa,  locul, suprafața de comercializare poate fi folosit/ă de alt comerciant în ziua respectivă, cu plata taxei forfetare.
Art. 37. (1) Atribuirea meselor, locurilor și suprafețelor către utilizatorii  piețelor și târgurilor se face în ordinea solicitărilor și în limita locurilor disponibile existente în sectorul de piață destinat desfacerii produselor sau mărfurilor.
(2) Este interzisă subînchirierea sau cesionarea totală sau parțială, a locului rezervat către o altă  persoană, iar în cazul încălcării acestei obligații se va aplica sancțiunea constatată de Direcția de Poliție Locală, în calitate de organ de control.





CAPITOLUL V
DREPTURILE ŞI OBLIGAŢIILE PRODUCĂTORILOR ȘI COMERCIANŢILOR
 DIN PIEŢE ŞI TÂRGURI

Art. 38. Producătorii agricoli și comercianții din piețe și târguri au următoarele drepturi:
a) acces facil asupra taxelor și tarifelor practicate în piețe și târguri;
b) posibilitatea de a închiria de la Piețe și Târguri Drobeta SRL cântare verificate metrologic şi, după caz, echipament de protecţie de lucru în funcţie de natura produselor/mărfurilor comercializate;
c) utilizarea gratuită a cântarului de 30 kg în locul stabilit de societate;
d) practicarea preţurilor considerate optime pentru produsele și mărfurile comercializate;
e) accesul la toate serviciile oferite de Piețe și Târguri Drobeta SRL;
f) să fie informați asupra orarului de funcţionare a pieţelor și târgului;
g) să solicite eliberarea de adeverințe sau alte documente care le atestă calitatea de utilizatori ai piețelor și/sau târgului;
h) accesul în piață și târg pentru aprovizionare în intervalul de timp menționat în prezentul regulament de organizare și funcționare;
i) să se adreseze Piețe și Târguri Drobeta SRL pentru orice problemă în legătură cu buna desfășurare a activității lor;
j) să li se elibereze, după caz, contract de închiriere, abonamentul de comercializare, alte acte solicitate sau impuse de necesitatea desfășurării activității;
k) să fie informați în legătură cu orice modificare a regulamentului de funcționare, a taxelor practicate, a schimbării/redimensionării programului de funcționare, a altor modificări ce au legătură cu activitățile desfășurate în piețe și târguri;
l) alte drepturi conferite de legislația în vigoare.
Art. 39. Producătorii agricoli și comercianții din piețele şi târgul administrat de Piețe și Târguri Drobeta SRL au următoarele obligaţii:
a) să afișeze la locul vânzării prețurile pentru produsele/mărfurile proprii, eticheta de produs, copia atestatului de producător și copia filei din carnetul de comercializare vizată anual sau copia certificatului de înregistrare la registrul comerțului, după caz;
b) să respecte legislația în vigoare în domeniul comercializării produselor și serviciilor de piață (normele sanitare, sanitar-veterinare, fito-sanitare, PSI, protecția muncii, a mediului, normele privind siguranța alimentelor, etc.), precum și în domeniul protecției consumatorilor, a pazei și a normelor de depozitare și selecție a deșeurilor;
c) să achite valoarea abonamentului pentru mesele, locurile, suprafețele închiriate odată cu depunerea cererii de solicitare sau să achite taxa zilnică forfetară. Utilizatorii au îndatorirea achitării cu prioritate a obligațiilor asumate, respectiv plata chiriei, a utilităților, depozitelor, prestărilor-servicii;
d) să respecte programul de funcționare al pieţelor/târgului afișat la intrările în incinte și să nu ofere spre vânzare produsele înainte de deschiderea pieței și după închiderea acesteia;
e) producătorii agricoli/comercianți, în funcție de natura produselor comercializate (brânzeturi, lactate, carne, etc.), vor purta în timpul desfacerii produselor lactate, în mod obligatoriu, echipament de protecţie corespunzător (șorț, bonetă, halat), curat, preferabil de culoare albă;
f) comercializarea produselor în piețe și târgul comercial se va efectua numai pe mobilierul sau pavimentul pus la dispoziție în acest scop de către Piețe și Târguri Drobeta SRL; introducerea oricărui tip de mobilier care nu aparține piețelor sau nu este agreat de conducerea societății comerciale, precum și modificarea, degradarea sau distrugerea de mijloace fixe/obiecte de inventar care aparțin piețelor este interzisă, în caz contrar făptuitorii vor fi obligați la plata contravalorii bunurilor distruse evaluate la prețul pieței;
g) să efectueze cântărirea și măsurarea mărfurilor numai cu mijloace de măsurare legală verificate metrologic și să etaleze instrumentele de măsură la locul de comercializare, în mod vizibil;
h) să nu blocheze căile și culoarele de acces cu produsele de comercializare proprii și să nu expună și să nu comercializeze mărfurile în afara locului alocat, pe aleile pietonale, căile/culoarele de acces sau din mers; 
i) producătorii și comercianții au obligația de a nu curăța/defolia produsele proprii și de a păstra curățenia în perimetrul în care desfășoară activitatea, prin strângerea și depozitarea resturilor în pubelele/containerele aflate în dotarea piețelor și târgului. În zilele în care în incinta piețelor au loc operațiuni de spălare, deratizare și dezinsecție, au obligația de a nu lăsa pe pavimentul pieței produse, mărfuri sau ambalaje care ar îngreuna aceste activități;
j) să folosească cu economie apa de la fântânile destinate clătirii legumelor şi fructelor;
k) să nu deverseze substanțe sau alte resturi rezultate din produsele/mărfurile comercializate în canalizările, scurgerile sau spălătoarele aflate în dotarea piețelor, fapt ce ar putea duce la înfundarea,  murdărirea sau crearea unor mirosuri dezagreabile pentru utilizatorii piețelor;
l) să nu introducă și să nu comercializeze în piețe produse alterate, degradate și/sau improprii consumului, întrucât acestea vor fi ridicate și aruncate în containere prin grija personalului piețelor;   
m) nu este permisă comercializarea pe platforma piețelor a animalelor vii, care fac obiectul vânzării în târguri, ca de exemplu: miei, iezi, păsări de curte, animale de companie, etc.;
n) este interzisă aprinderea focului în incinta pieţelor, cu excepția celor ce comercializează produse preparate la grătar sau tip fast-food, în locuri special amenajate (terase) din cadrul târgului;
o) este interzisă orice improvizație la instalația electrică și a mobilierului destinat vânzării;
p) să dețină asupra lor documentele care atestă calitatea de producător/comerciant acordate conform legislației în vigoare, vizate la zi de autoritățile emitente și să le prezinte cu ocazia controlului, cât și abonamentele, chitanțele, bonurile privind plata taxelor încasate de Piețe și Târguri Drobeta SRL;
q) comercianții care au încheiate contracte de închiriere a unor spații comerciale au obligația de a efectua deratizare și dezinsecție în spațiile închiriate, conform normativelor legale în vigoare și de a prezenta dovada efectuării acestor activități;
r) este interzisă comercializarea și consumul de băuturi alcoolice în incinta piețelor și târgului în alte locuri decât cele special amenajate, precum și fumatul în spațiile închise din piețe și târguri. 
s) este interzisă vânzarea în incinta piețelor sau pe platforma târgului a substanțelor toxice, inflamabile sau explozibile, a stupefiantelor, armelor de foc și a muniției;
t) este interzisă staționarea autovehiculelor de orice tip în afara zonelor de parcare, comercializarea mărfurilor direct din mașini sau pe străzile adiacente piețelor și târgului;
u) aprovizionarea cu mărfuri se realizează numai între orele 600- 900 doar pe străzile Lazăr și N. Bălcescu (rampele de aprovizionare), iar timpul permis pentru descărcarea mărfurilor este de cel mult 30 de minute. Descărcarea mărfurilor după ora 9:00 poate avea loc doar în baza tichetului eliberat de Piețe și Târguri Drobeta SRL, cu respectarea timpului de descărcare de maxim 30 minute. Este interzisă staționarea autovehiculelor peste timpul de aprovizionare;
v) de a avea un comportament civilizat față de personalul Piețe și Târguri Drobeta SRL în exercitarea atribuțiunilor de serviciu, cât și față de cumpărători;

CAPITOLUL VI
DREPTURILE ŞI OBLIGAŢIILE PIEȚE ȘI TÂRGURI DROBETA SRL

Art. 40. Piețe și Târguri Drobeta SRL are următoarele drepturi şi obligaţii:
a) de a elabora regulamentul de organizare și funcţionare al piețelor și târgului;
b) verifică dacă utilizatorii pieţelor și târgului au calitatea de producător agricol/comerciant, conform prevederilor legale, şi de a nu permite comercializarea produselor sau mărfurilor ce aparțin  persoanelor care nu fac dovada calității de producător sau comerciant;
c) verifică dacă utilizatorii pieţei au afișate datele/documentele de identificare (numele, sediul social, etc.) și eticheta produsului, conform reglementărilor legale în vigoare și prezentului regulament
d) de a afișa la loc vizibil şi în mod lizibil regulamentul, orarul de funcţionare, taxele și chiriile practicate în piețe și târg, precum și orice alte documente de interes pentru utilizatorii piețelor/târgului;
e) sprijină organele de control autorizate și aplică măsurile dispuse de acestea;
f) de a nu admite în incinta piețelor și a târgului un număr de utilizatori mai mare decât limita locurilor de vânzare existente și de a interzice subînchirierea spațiilor sau utilizarea meselor/locurilor de comercializare, fără plată, de către terțe persoane;
g) de a stabili taxele și chiriile pentru mese, locuri, suprafețe și spații practicate în piețe și târg;
h) asigură evidența solicitărilor locurilor de comercializare şi atribuirea acestora producătorilor agricoli şi comercianților în ordinea cronologică a solicitărilor. În situația unui număr mai mare de solicitări se va face o redirecționare către alte piețe ale Municipiului Drobeta-Turnu Severin;
i) asigură verificarea periodică, din punct de vedere metrologic, a cântarelor pe care le oferă spre închiriat utilizatorilor pieţei și controlează dacă mijloacele de măsurare electronice, proprietatea utilizatorilor pieţei sunt verificate din punct de vedere metrologic şi interzice folosirea celor care nu corespund prevederilor legale din domeniu; 
j) de a asigura cântare în stare de funcționare destinate comercializării de către producători și comercianți a produselor proprii, precum și un cântar de control în folosință gratuită pentru verificarea  de către cumpărători a corectitudinii cântăririlor, pe perioada programului de funcționare a piețelor și târgului;
k) de a asigura condiții de igienă și de protecție a mediului, de salubrizare a pieţelor zilnic şi/sau de câte ori este necesar. Verifică și ia măsuri pentru efectuarea curățeniei la locul de vânzare de către producători/comercianți;
l) conferă utilizatorilor accesul la toate utilitățile pieței (apă-canal, energie electrică, energie termică, după caz) și răspunde de asigurarea acestora;
m)  să aibă un comportament corect şi civilizat în relațiile cu toți utilizatorii piețelor și târgului, față de salariații angajați ai Piețe și Târguri Drobeta SRL, ai altor instituții şi față de personalul delegat cu atribuţii de control, cu competență conform legislaţiei în vigoare. 
n) alte drepturi şi obligaţii cuprinse în prevederile legale.

CAPITOLUL VII 
PREVEDERI SPECIFICE PRIVIND ORGANIZAREA ACTIVITĂȚILOR ÎN PIEȚE/TÂRG

Organizarea comerțului în piețe
Art. 41. (1) Activitățile de comerț și de prestări servicii se realizează numai în spațiile solicitate de fiecare comerciant, producător agricol sau prestator de servicii.
(2) Pentru a putea desfășura acte de comerț în piețe, toți utilizatorii au obligația de a obține atestatele, certificatele, avizele și autorizațiile necesare, conform activității declarate / obiectului de activitate.
(3) Nu este permis accesul în zonele de comercializare, în vederea efectuării vânzării produselor agroalimentare, a persoanelor care nu fac dovada calității de producător agricol sau comerciant.
(4) Este interzisă comercializarea în piețe a produselor de orice fel rezultate din exercitarea unei activități autorizate pe cont propriu, fără avizul scris și/sau autorizației emise de organele abilitate, acestea trebuind a fi prezentate în original Piețe și Târguri Drobeta SRL.
[image: ][image: ](5) Repartizarea și ocuparea meselor, locurilor și suprafețelor se face în ordinea sosirii utilizatorilor, în funcție de limita numărului de locuri disponibile, conform prevederilor prezentului regulament.

Organizarea comerțului în Târgul Comercial Veterani
Art. 42. (1) Activitățile de comerț și de prestări servicii desfășurate în târgul comercial se realizează numai în spațiile planificate prin sectorizare. 
(2) Pentru a putea desfășura acte de comerț în târgul comercial, toți utilizatorii au obligația de a obține atestatele, avizele și autorizațiile necesare conform activității declarate / obiectului de activitate.
(3) Nu este permis accesul în sectorul de piață din târgul comercial a utilizatorilor care nu fac dovada provenienței produselor/mărfurilor comercializate.
(4) Piața pentru legume și fructe este sectorizată distinct de sectorul de comercializare a mărfurilor noi și de ocazie și a articolelor meșteșugărești, de sectorul vânzări auto și de sectorul de alimentație publică. În vederea organizării activităţii în sector:
a) este permisă doar comercializarea legumelor, fructelor și a altor produse cu specific agricol și agroalimentar numai în timpul de funcționare al târgului – zona piață;
b) la intrarea în incinta pieței, precum și la ieșire, orice marfă trebuie să fie însoțită de documentele de proveniență;
c) comercianții din piață trebuie să dețină documentele de proveniență a produselor și să întocmească documentele de livrare a mărfurilor vândute;
d) vânzarea produselor va fi efectuată pe mesele existente în piață și, în mod particular, pentru produsele mai voluminoase sau în cantități mari, din autovehiculele care au avut acces în incinta pieței, în limita spațiului disponibil și fără a îngreuna fluxul comercial prin blocarea porților și căilor de acces;
e) aprovizionarea cu marfă este permisă utilizatorilor numai în timpul programului de funcționare al pieței și se va realiza pe poarta de acces din strada Prelungirea Topolniții, precum și pe poarta situată în partea sudică a pieței. De asemenea, vânzarea produselor și livrarea acestora vor avea loc numai în timpul de funcționare al pieței de legume și fructe;
f) este interzisă staționarea mijloacelor de transport de mărfuri pe străzile adiacente târgului (strada Veterani, strada Prelungirea Topolniții și strada Iuliu Maniu), precum și comercializarea de produse sau alte mărfuri direct din autoturisme în afara incintei pieței;
g) pentru produsele achiziționate în cantități mari de cumpărători se poate permite accesul cu autovehiculul în incinta pieței pentru încărcarea mărfurilor cumpărate, perioada de staționare fiind de maxim 15 minute.
(5) Comercializarea animalelor mici, de companie, a păsărilor de curte și a altor zburătoare se va efectua doar în sectorul destinat acestei activități, conform planului de sectorizare și numai în cadrul programului de funcționare al târgului pentru acest sector. În vederea organizării activităţii în sector:
a) aprovizionarea este permisă utilizatorilor numai în timpul programului de funcționare al pieței și se va realiza pe poarta sudică de acces din strada Veterani (aleea dintre blocuri), iar vânzarea/ livrarea va avea loc numai în timpul de funcționare al pieței;
b) vor fi comercializate în acest sector doar animalele vii, înregistrate și identificate potrivit legii, însoțite de documentele sanitar-veterinare legale emise de instituțiile abilitate;
c) animalele comercializate în acest sector al târgului nu trebuie să provină din localități, exploatații sau locații de animale în care se derulează programe de eradicare sau care sunt supuse unor restricții sanitar-veterinare impuse ca urmare a evoluției unor boli transmisibile animalelor;
d) este interzisă comercializarea puilor de o zi și/sau a celor care nu sunt aduși la maturitate pentru sacrificare, pentru toate speciile de păsări domestice și alte zburătoare;
e) este interzisă staționarea mijloacelor de transport de mărfuri pe străzile adiacente târgului (strada Veterani, strada Prelungirea Topolniții și strada Iuliu Maniu), precum și comercializarea de produse sau alte mărfuri direct din autoturisme în afara incintei pieței.
(6) Sectorul de alimentație publică care deservește utilizatorii și vizitatorii târgului comercial este organizat distinct de sectorul de piață și cel de animale și păsări și îndeplinește condițiile optime pentru prestările-servicii existente în acest sector. În vederea organizării activităţii în sector:
a) este permisă comercializarea doar în timpul programului de funcționare stabilit pentru acest sector și doar pe suprafața de teren alocată în contractul de închiriere încheiat cu fiecare utilizator;
b) aprovizionarea cu marfă se va realiza strict în timpul programului de funcționare pe poarta de acces secundară din strada Prelungirea Topolniții;
c) comercianții din piață trebuie să dețină documentele de proveniență a produselor și să întocmească documentele de livrare a mărfurilor vândute;
d) comercianții din piață trebuie să dețină asupra lor toate avizele și autorizațiile necesare funcționării activității declarate, eliberate conform legii de instituțiile abilitate.
e) este interzisă staționarea mijloacelor de transport de mărfuri pe străzile adiacente târgului (strada Veterani, strada Prelungirea Topolniții și strada Iuliu Maniu), precum și comercializarea de produse sau alte mărfuri direct din autoturisme în afara incintei pieței;
f) comercianții nu pot realiza nici un fel de lucrări pe suprafețele de teren închiriate, nu pot subînchiria sau cesiona aceste suprafețe și nici presta alte activități în afara celor declarate prin contractele de închiriere, fără a avea acordul scris al Piețe și Târguri Drobeta SRL;
g) activitatea de alimentație publică se va desfășura doar în intervalul programului stabilit, sens în care este interzisă desfășurarea de alte activități sau evenimente după terminarea programului.
(7) Comercializarea mărfurilor noi și de ocazie, a articolelor meșteșugărești și de uz gospodăresc se desfășoară în zona special amenajată pentru acest tip de comerț și doar în timpul programului de funcționare al târgului. În vederea organizării activităţii în sector:
a) accesul comercianților este permis strict în timpul de funcționare stabilit și doar pe poarta secundară de acces din strada Prelungirea Topolniții, loc prin care are loc și aprovizionarea cu marfă;
b) aprovizionarea cu mărfuri noi și de ocazie în cantități însemnate și/sau ocuparea locului de vânzare cu autovehicule se vor efectua strict în ziua de vineri anterioară deschiderii sectorului de târg, numai în intervalul de funcționare al târgului, perioadă în care sunt percepute anticipat și taxele pentru suprafețele de teren pe care urmează a fi expuse mărfurile în zilele de sâmbătă și/sau duminică. Comercianții care doresc ocuparea unor mese/locuri/suprafețe pentru weekendul următor pot achita taxa forfetară aferentă fie la biroul administrativ al târgului, fie la sediul central al societății;
c) în zilele de sâmbătă și duminică, aprovizionarea cu mărfuri și/sau ocuparea unui loc de vânzare se va efectua de utilizatorii ale căror produse sunt transportate doar cu bagaje de mână, transportul efectuându-se pe poarta secundară de acces ce deservește platforma târgului;
d) comercializarea mărfurilor direct pe pavimentul pieței se realizează pe bază de rezervare, în cazul locurilor disponibile (nerezervate) având prioritate primul ocupant al suprafeței respective. Repartizarea și ocuparea meselor se face în ordinea sosirii utilizatorilor, în funcție de limita numărului de locuri disponibile;
e) comercializarea mărfurilor direct pe pavimentul pieței se realizează strict în locurile stabilite de Piețe și Târguri Drobeta SRL, prin reprezentantul ei;
f) plata taxelor/tarifelor se va efectua la poarta de acces în târg sau la locul de comercializare, în funcție de suprafața ocupată, după caz. Pe verso chitanței eliberate pentru plata taxelor, comercianților li se va comunica un număr privind locul ocupat pentru plasarea mărfurilor;
g) pentru fluidizarea traficului în zonă și evitarea unor incidente este interzis accesul în târg cu autovehicule în scopul aprovizionării în zilele de sâmbătă și duminică;
h) este interzisă staționarea mijloacelor de transport de mărfuri sau autoturisme personale pe străzile adiacente târgului, implicit comercializarea de produse sau mărfuri direct din autoturisme în afara incintei pieței;
i) este interzisă blocarea porților, a căilor de acces și pietonale și a rândurilor dintre mese de către comercianți, prin așezarea mărfurilor pe paviment sau cu alte produse ce împiedică fluidizarea traficului în incinta târgului comercial;
j) în momentul intrării în incintă, vizitatorii sunt obligați să achite taxa stabilită pentru accesul pe platforma târgului.

CAPITOLUL VIII
CONTROLUL ACTIVITĂȚILOR DESFĂȘURATE ÎN PIEȚE ȘI TÂRGURI  

Art. 43. Controlul activităților comerciale derulate în piețele și târgul administrate de către Piețe și Târguri Drobeta SRL se desfășoară în conformitate cu dispozițiile actelor normative aflate în vigoare la data controlului și va fi efectuat de:
- persoanele nominalizate prin dispoziția Primarului Municipiului Drobeta-Turnu Severin;
- directorul general, directorul adjunct, șefii de piață și asistenții șefilor de piață, personalul cu atribuții de specialitate ai Piețe și Târguri Drobeta SRL în limita competențelor stabilite prin regulament, fișele de post și deciziile conducerii;
- Poliția Municipiului Drobeta-Turnu Severin;
- Direcția de Poliția Locală a municipiului;
- oficiul pentru protecția consumatorului;
- Direcția Sanitar-Veterinară și pentru Siguranța Alimentelor;
- Direcția de Sănătate Publică;
- Inspectoratul de Metrologie Legală;
- alte instituții și autorități, conform competențelor stabilite prin lege.
Art. 44. Reprezentanții autorităților și instituțiilor cu drept de control în piață se vor prezenta la directorul general al Piețe și Târguri Drobeta SRL, înlocuitorului de drept al acestuia ori persoanelor împuternicite, se legitimează și anunță tematica controlului.

CAPITOLUL IX
SANCȚIUNI 

Art. 45.  (1) Personalul contractual al Piețe și Târguri Drobeta SRL, comercianții, producătorii agricoli, prestatorii de servicii sunt obligaţi să aplice, respectiv să respecte prevederile Regulamentului de Organizare şi Funcţionare.
(2) Utilizatorii piețelor și târgului, persoane fizice și juridice, care nu respectă prevederile prezentului regulament vor fi sancționați de către organele de control, în conformitate cu dispozițiile legale aplicabile faptei constatate.
        	(3) Abaterile de la prevederile regulamentului constatate de personalul angajat al piețelor care au sarcini de control sunt comunicate conducerii în vederea aplicării sancțiunilor corespunzătoare. Sancțiunile se vor aplica de către administratorul (directorul general) al Piețe și Târguri Drobeta SRL.
	Art. 46.  Se interzic următoarele fapte:
· expunerea și comercializarea produselor/mărfurilor în afara locului de vânzare alocat, vânzarea produselor pe trotuare, căi de acces sau pe spațiile dintre rândurile de mese, altele decât cele repartizate și achitate;
· sustragerea de la plata taxelor și tarifelor percepute în piețe și târguri;
· folosirea de către utilizatori a cântarelor proprii neverificate din punct de vedere metrologic și amplasarea cântarelor în locuri cu vizibilitate redusă față de cumpărător; 
· nemenținerea curățeniei la locul de vânzare și în jurul acestuia, deversarea de substanțe sau alte resturi rezultate din produsele sau mărfurile comercializate în canalizările, scurgerile sau spălătoarele aflate în dotarea piețelor;  
· curățarea/defolierea produselor proprii la/lângă locul de vânzare, pătarea meselor și pavimentului cu produse alterate/expirate și nedepozitarea resturilor în pubelele și containerele aflate în dotarea piețelor și târgului;
· nepăstrarea curățeniei de către comercianți și producători agricoli în sectoarele brânzeturi și lactate și necurățarea/neigienizarea vitrinelor frigorifice de către utilizatorii acestora;
· folosirea în mod excesiv a apei potabile de la fântânile destinate clătirii legumelor şi fructelor;
· neeliberarea culoarelor de acces și a pavimentului pieței de produse, mărfuri sau ambalaje în zilele în care în incinta piețelor au loc operațiuni de spălare, deratizare și dezinsecție;
· blocarea căilor și culoarelor de acces cu produsele/mărfurile de comercializare proprii, precum și expunerea/comercializarea produselor în afara locului alocat, pe aleile pietonale, căile și culoarele de acces sau din mers;
· introducerea sau depozitarea de către utilizatori în incinta piețelor/târgului a unor obiecte care nu aparțin Piețe și Târguri Drobeta SRL sau care nu sunt agreate de conducerea piețelor, după caz;
· neafișarea documentelor de comercializare, neinscripționarea etichetei de produs, a prețurilor sau a denumirii persoanelor juridice (la loc vizibil, ușor de citit, care să nu fie ștearsă), după caz, dacă utilizatorii au fost atenționați în prealabil de lipsa acestora;
· parcarea autoutilitarelor/microbuzelor de aprovizionare cu marfă în lipsa bonului dat de piață și depășirea termenului acordat pentru descărcarea mărfurilor la rampe (30 minute);
· comercializarea și consumul de băuturi alcoolice în incinta pieţei în alte locuri decât cele special amenajate;
· fumatul în incinta piețelor, în alte spații închise și în sediile/birourile administrative, cu excepția locurilor special amenajate; 
· mutarea, modificarea, degradarea sau distrugerea mijloacelor fixe sau obiectelor de inventar care aparțin Piețe și Târguri Drobeta SRL sau UAT Drobeta-Turnu Severin;
· improvizațiile efectuate la instalațiile electrice/climatizare, etc. ale pieței/târgului și la mobilierul destinat comercializării (prelungiri/adăugiri la mese, capete de masă, mese improvizate din lăzi, cutii, măsuțe, etc.);
· nedeținerea de către producătorul agricol sau comerciant a abonamentului sau chitanței/bon de plată forfetară la punctul de comercializare, după caz;
· subînchirierea totală sau parțială către o terță persoană a locului de comercializare; 
· provocarea sau participarea la scandaluri, stări conflictuale, tulburarea ordinii și liniștii publice, insultele și jignirile aduse oricăror persoane (cumpărători, producători agricoli, personalul pieței și al organelor de control); 
· refuzul de a prezenta persoanelor cu atribuții de control a documentelor de comercializare sau a documentelor prin care fac dovada achitării contravalorii taxelor de comercializare.
Art. 47. (1) Utilizatorii piețelor, persoane fizice și juridice, care nu respectă prevederile regulamentului de organizare și funcționare vor fi sancționați pentru prima abatere cu avertisment scris. (2) În situația în care se constată o nouă încălcare a regulamentului de către același făptuitor în următoarele 30 de zile de la primirea avertismentului scris, indiferent de obiectul material al faptei sancționate, persoanei în cauză i se va interzice dreptul de comercializare în piețe/târg pe o perioadă de trei luni consecutive.
(3) În cazul în care utilizatorul sancționat refuză eliberarea spațiului, acesta va fi evacuat conform reglementărilor în vigoare.





CAPITOLUL X
DISPOZIŢII FINALE

Art. 48. (1) Prezentul regulament va fi adus la cunoştinţa publică prin grija Piețe și Târguri Drobeta SRL și prin afișare la avizierele existente în piețe și târgul comercial.
(2) Nerespectarea prezentului Regulament de către personalul Piețe și Târguri Drobeta SRL atrage răspunderea disciplinară, patrimonială, contravențională sau penală, după caz, potrivit legii.
(3) Nerespectarea prezentului regulament de către utilizatorii pieţelor și târgului atrage răspunderea contravențională, civilă sau penală, după caz, potrivit prevederilor legale, precum şi posibilitatea pierderii dreptului de comercializare a produselor agroalimentare în piețele și târgul comercial.
Art. 49. Prezentul regulament poate fi modificat/completat prin Hotărâre a Consiliului Local.
(2) Omisiunile constatate în regulamentul de organizare și funcționare sunt completate de prevederile legislaţiei în vigoare.  
Art. 50. La data intrării în vigoare a prezentului regulament se abrogă orice dispoziții contrare.





Director General, 	     Șef compartiment juridic, 
    Di Battista Ani-Alexandra 			      c.j. Ghighilicea Lucian

